عربیستان‌لی ژورنالیست جمال قاشیق‌چی‌نین اؤلدورولمه‌سی اوچون ایستانبولا گؤندریلن ۱۵ نفرلیک سعودی اکیب آراسیندا یئر آلان مصطفی المدنی‌نین، قاشیق‌چی‌نین پالتارلارینی گئیه‌رک کونسوللوق بیناسین‌دان چیخدیغینا دایر گؤرونتولرین مئدیایا چیخماسی گؤزلری بو شخصین اوستونه چئویردی.
قاشیق‌چی ایله عینی یاشلاردا اولان و فیزیکی اوخشارلیغی ده دقت چکن مد‌نینین، اؤزل اولاراق بو ایش اوچون ایستانبولا گؤندریلدیگی آیدین اولور.
مد‌نینین سوسیال پایلاشیم سایتی تویترده‌کی حسابین‌دا کیم‌لیک بیلگیلرینه یئر وئریلمه‌دیگی کیمی، هر هانسی بیر پایلاشیم دا یوخ.
عرب مطبوعاتین‌دا یئر آلان بیلگیلره گؤره، مدنی، عربیستان‌دا مهندس‌لیک ساحه‌سین‌ده فعالیت گؤستره‌ن بیر دؤولت قورولوشون‌دا مودور اولاراق چالیشیر.
مد‌نی، آیریجا بعضی شکیللرده ایچ دکوراسیون اعتباریله عربیستان‌داکی سارایلاری آندیران مکانلاردا بیر سیرا شخصلری قارشیلارکن گؤرونور.
بو دا مد‌نینین ریاض رهبرلیگینه و خصوصاً ده ولیعهد محمد بن سلمانا یاخین اولدوغونا ایشاره ائدیر.
حادثه گونو قتل شبهه‌لی‌لرین‌دن بیری اولان مدنینین، اؤلدورولن قاشیق‌چی‌نین پالتارلارینی گئیه‌رک اونون قیلیغیندا کونسوللوق بیناسین‌دان چیخماسی، "قاشیق‌چی‌نین کونسوللوق‌دان ساغ چیخدیغی" یالانینی سیریماق اوچون اوینانان بیر اویونو گؤزلر اؤنونه سریر.
گؤرونتولرده کونسوللوغا قاشیق‌چی‌دان ۴ ساعات قاباق اؤن قاپی‌دان، سوءقصد تیمیندن اولدوغو ادعا ائدیله‌ن عدلی طب اوزمانی صلاح توبیکی ایله گیر‌ن مد‌نینین گؤیلو-آغلی بیر کؤینک ایله توخ رنگ شالوار گئیدیگی، ساققالینین اولمادیغی گؤرونور. شخصین، سعودی ژورنالیستین کونسوللوغا داخیل اولماسین‌دان تخمیناً ۲ ساعات سونرا قاشیقچی‌نینکینا بنزر تاخما ساققال، سعودی ژورنالیستین گؤزلوک و پالتارلاری ایله بینانین آرخا قاپی‌سین‌دان چیخدیغی کامئرالارا عکس اولونور.
گونون ایر‌لیله‌یه‌ن ساعاتلارین‌دا مد‌نینین فرق‌لی پالتارلار گئیدیگی، گئجه ساعاتلارین‌دا ایستانبول آتاتورک هاوا لیمانین‌دان آیریلدیغی دا کامئرا گؤرونتولری آراسیندا.
